[pic] | AZ EURÓPAI KÖZÖSSÉGEK BIZOTTSÁGA |

Brüsszel, 24.7.2007

COM(2007) 442 végleges

Javaslat:

A TANÁCS HATÁROZATA

a 2003/96/EK irányelv 19. cikkével összhangban Franciaország számára a Korzika megyéiben üzemanyagként használt és forgalmazott ólommentes benzinre vonatkozó kedvezményes adómérték alkalmazásának engedélyezéséről

(előterjesztő: a Bizottság)

INDOKOLÁS

1. A JAVASLAT HÁTTERE

- A javaslat indokai és célkitűzései

Az energiatermékek és a villamos energia közösségi adóztatását a 2003/96/EK tanácsi irányelv[1] szabályozza. Az irányelv pontosan meghatározza az adóztatható termékeket, felhasználásokat és a minimum adómértékeket aszerint, hogy üzemanyagként, ipari vagy kereskedelmi célra, illetve fűtésre használják-e fel az adott terméket.

A 2003/96/EK irányelv 19. cikke (1) bekezdésének értelmében a Tanács meghatározott politikai megfontolásokból egyhangúlag, a Bizottság javaslatára eljárva bármely tagállam számára engedélyezheti a jövedéki adóra vonatkozó további mentességek vagy kedvezmények bevezetését.

E javaslat célja, hogy Franciaország számára engedélyezze a Korzika megyéiben üzemanyagként használt és forgalmazott ólommentes benzinre kedvezményes adómérték alkalmazását annak érdekében, hogy ezáltal részlegesen kompenzálja a hely földrajzi távolságából és az ellátás nehézségeiből fakadó többletköltségeket.

- Általános összefüggések

A francia hatóságok az energiatermékek adóztatásával kapcsolatban 2006. október 16-án kelt levélben kérelmezték kedvezményes adómérték alkalmazását a kizárólag üzemanyagként használt ólommentes benzinekre, egy olyan gyakorlat folytatásaként, amelyre a 2003/96/EK irányelv 18. cikkének (1) bekezdésében előírt eltérés keretében került sor, kapcsolatban az irányelv II. melléklete 6. pontjának harmadik francia bekezdésével; és tették mindezt az irányelv hatályvesztése előtt. E rendelkezés engedélyezte Franciaország számára, hogy 2006. december 31-ig kedvezményes adómértéket alkalmazzon a korzikai benzinfogyasztásra, feltéve hogy a kedvezményes adómértékek összhangban vannak az energiatermékek a közösségi jogszabályokban meghatározott minimum jövedékiadó-mértékével. Az engedélykérelem tárgya hektoliterenként 1 EUR, a 2007. január 1-jétől 2012. december 31-ig tartó időszakra. A francia hatóságok 2007. február 13-án és május 3-án kiegészítő tájékoztatással szolgáltak.

Franciaország a 2003/96/EK tanácsi irányelv 19. cikke szerinti engedélyezésre vonatkozó kérelmét Korzika szigetjellegének hangsúlyozásával indokolja. Ez a jelleg okozza a különböző üzemanyagok a szigetre való eljuttatásához és ott történő raktározásához kapcsolódó többletköltségeket, amely hátrányt a kérelmezett kedvezményes adómérték hivatott részlegesen kompenzálni.

Korzika domborzata hegyvidéki: a szigetnek alig 10%-a 12º-osnál enyhébb emelkedő, és – a keleti síkságot kivéve – szinte nem rendelkezik sík területtel. A belső összeköttetés különösen nehézkes, mivel a völgyek szinte teljesen elzártak. Korzika tehát elszigetelt, és számos mikrorégióra oszlik.

Ezért, míg a 95-ös oktánszámú ólommentes benzin szállítása és forgalmazása a kontinensen hektoliterenként 8,05 euróba kerül, ugyanez a költség Korzikán eléri a 17,34 eurót. A kőolajtermékek tengeri szállítása és a sziget raktározási feltételei valóban érezhetően növelik az üzemanyagok előállítási költségét. A sziget két kőolajtárolója együtt évi 400 000 m3-t dolgoz fel, míg méretüket figyelembe véve a nyereségességi szint telepenként mintegy 1 millió köbméter lenne. Ennek ellenére a két telepre szükség van egyrészt a sziget domborzati viszonyai, másrészt amiatt, hogy a raktározással biztosítsák az üzemanyag-ellátás folyamatosságát. A kontinentális Franciaországban fogyasztott ólommentes benzin átlagos évi árát 2007 februárjában hektoliterenként bruttó 116,96 euróban állapították meg. Korzikán ez az összeg hektoliterenként bruttó 3–6 euróval több, ami a hektoliterenkénti 1 eurós adókedvezmény nélkül 4–7 EUR/hl különbséget jelent.[2]

Az eltérő adómérték tehát segít biztosítani a területi folytonosságot a kontinenssel – hektoliterenként 1 euróval csökkentve az ólommentes benzin árát, bár ez az összeg még mindig nem éri el a felmerülő többletköltség mértékét.

Az adókedvezményhez kapcsolódó éves költségvetési kiadások 890 000 eurót tesznek ki. A sziget lakossága 2007. január 1-jén becsült adatok szerint 279 000 fő, melyhez hozzáadódik az idényjelleggel ott tartózkodók száma, hiszen a jövedékiadó-kedvezményből mindenki részesül, aki Korzikán ólommentes benzint vásárol.

- A javaslat által érintett területet szabályozó hatályos rendelkezések

A Tanács 2003. október 27-i 2003/96/EK irányelve az energiatermékek és a villamos energia közösségi adóztatási keretének átszervezéséről.

A Tanács 2005. október 24-i 2005/767/EK határozata[3] a 2003/96/EK irányelv 19. cikkével összhangban Franciaország számára differenciált üzemanyag-adómértékek alkalmazásának engedélyezéséről. A kőolajtermékekre vonatkozó belső fogyasztási adó (TIPP, Taxe Intérieure de consommation sur les Produits Pétroliers) adómértékeinek régiók szerinti meghatározása az üzemanyagként használt gázolajat és az ólommentes benzin egyaránt érinti. Ez a francia hatóságok által szorgalmazott decentralizációs politika része, hiszen lehetővé teszi a francia régiók – és köztük a Korzikai Területi Közösség számára –, hogy megváltoztassák – emeljék vagy csökkentsék – az üzemanyagokra alkalmazandó jövedéki adó mértékét. A decentralizáció a közigazgatás hatékonyságának – a közszolgáltatások minőségének javítása és költségeinek csökkentése révén megvalósuló – növelésére irányuló törekvések sorába illeszkedik. A szubszidiaritás elvének megvalósítását is szolgálja, mivel számos területen lehetővé teszi, hogy a döntések a megfelelő szinten szülessenek meg (lásd a 2005/767/EK határozat (2) preambulumbekezdését), tehát a kérelmezett adókedvezményen túl más célokra is irányul.

- Összhang az Unió egyéb szakpolitikáival és célkitűzéseivel

A 2003/96/EK irányelv 19. cikke (1) bekezdésének megfelelően a Tanács meghatározott politikai megfontolásokból egyhangúlag, a Bizottság javaslatára eljárva bármely tagállam számára engedélyezheti a jövedéki adóra vonatkozó további mentességek vagy kedvezmények bevezetését. A Bizottság megvizsgálja az egyes kérelmeket, figyelembe véve a belső piac megfelelő működését, a tisztességes verseny biztosításának szükségességét és a Közösség egészségügyi, környezetvédelmi, energia- és közlekedési politikáit.

Az eltérő adómérték még inkább egyenlő feltételeket biztosít az ólommentes benzin korzikai fogyasztói számára a kontinens fogyasztóival összehasonlítva, mivel részlegesen kompenzálja a korzikai fogyasztók által viselt többletköltségeket. A javasolt intézkedés megfelel tehát egyes regionális és kohéziós szakpolitikai célkitűzéseknek.

Az adókedvezmény nem haladja meg a korzikai fogyasztók által viselt szállítási és forgalmazási többletköltségek mértékét. Valójában az ólommentes benzin 1 EUR/hektoliteres adókedvezménye jóval elmarad a többletköltségek mértékétől éppúgy, mint a végfelhasználói árak közötti különbségtől.

Emellett a korzikai ólommentes benzin fogyasztását terhelő kedvezményes adómérték (57,92 EUR/hl) egyértelműen magasabb a 2003/96/EK irányelvben előírt közösségi minimum mértéknél (35,90 EUR/hl). Ez akkor is igaz, ha figyelembe vesszük a TIPP a Tanács 2005. október 24-i határozatában engedélyezett decentralizálását[4]. Ennek keretében a Korzikai Területi Közösség megváltoztathatja a TIPP a francia vámkódex 265. cikkének B. táblázatában előírt rendelkezésekben szereplő vámtarifáját. E változtatás nem haladhatja meg az 1,77 EUR/hl mértéket, amely a régiók számára engedélyezett kiigazítás maximális mértéke. Így a kérelmezett adókedvezményt és Korzika a TIPP decentralizálására vonatkozó döntéséből következő maximális kedvezményt együttesen alkalmazva a korzikai ólommentes benzin fogyasztását érintő kedvezményes adómérték 56,15 EUR/hl lenne, amely mérték egyértelműen magasabb a 2003/96/EK irányelvben előírt közösségi minimum mértéknél (35,90 EUR/hl).

Ebből következően a Bizottság úgy ítéli meg, hogy e kedvezmény összeegyeztethető az adózás az energiahatékonyság növelését ösztönző hatásával.

Végül ez az intézkedés a belső piac megfelelő működésének és a tisztességes verseny biztosítása szükségességének szempontjából elfogadható. Célja nem más, mint a szigetjellegből fakadó többletköltségek részleges kompenzálása. A hatálya alá tartozó megyék földrajzi távolságára és szigetjellegére továbbá a vámtarifa-kedvezmény csekély mértékére – amely tarifa egyébként a közösségi minimum mértékhez képest igen magas – tekintettel az intézkedés nem ösztönöz kifejezetten az üzemanyag-beszerzés céljából történő odautazásra.

A 2003/96/EK tanácsi irányelv 19. cikkének (2) bekezdése úgy rendelkezik, hogy az ilyen intézkedések esetében az engedélyeket legfeljebb 6 évre adják meg, és azokat meg lehet újítani. E szakaszban helyénvalónak tűnik megadni az engedélyt 6 évre – azaz a 2007. január 1-jétől 2012 december 31-ig terjedő időszakra.

Garantálni kell, hogy Franciaországnak módjában álljon az e határozatjavaslat tárgyát képező meghatározott kedvezményt a 2007. január 1. előtt hatályos jogi szabályozás tekintetében megszakítás nélkül alkalmazni, az irányelv 18. cikkében szereplő és II. mellékletével kapcsolatban álló eltéréssel összhangban. Ennélfogva a kérelmezett engedélyt 2007. január 1-jei hatállyal meg kell adni.

2. Konzultáció az érdekelt felekkel és hatásvizsgálat

- Az érdekelt felekkel folytatott konzultáció

A javaslat tárgya egy kizárólag Franciaországot érintő, eltérésre vonatkozó engedély.

- Szakértői vélemények összegyűjtése és felhasználása

Külső szakértők bevonására nem volt szükség.

- Hatásvizsgálat

Nem alkalmazható.

3. A JAVASLAT JOGI ELEMEI

- A javasolt intézkedés összefoglalása

A Bizottság javasolja 2012. december 31-ig 1 EUR/hl adókedvezmény engedélyezését, amely lehetővé teszi Franciaország számára, hogy kedvezményes adómértéket alkalmazzon a Korzika megyéiben üzemanyagként használt és forgalmazott ólommentes benzinre.

- Jogalap

A 2003/96/EK tanácsi irányelv 19. cikke.

- A szubszidiaritás elve

El kell ismerni, hogy az EK-Szerződés 93. cikkében szereplő közvetett adózás területe önmagában nem tartozik a Közösség az EK-Szerződés 5. cikkének értelmében vett kizárólagos hatáskörébe.

A tagállamok párhuzamos hatáskörének gyakorlását azonban szigorúan keretbe foglalják és korlátozzák a nemzeti jogszabályok harmonizációjára vonatkozó, a Tanács által már elfogadott intézkedések.

Jelen esetben egyedül a Tanács engedélyezheti bármely tagállam számára további mentességek vagy kedvezmények bevezetését a 2003/96/EK irányelv értelmében, amint ezt a szóban forgó rendelkezés előírja. A tagállamok nem tölthetik be a Tanács szerepét.

A javaslat ezért megfelel a szubszidiaritás elvének.

- Az arányosság elve

A javaslat megfelel az arányosság elvének. Az ólommentes benzin árának 1 EUR/hl-rel való csökkentése jóval elmarad a viselt többletköltségektől (4–7 EUR/hl).

- Az eszközök megválasztása

Javasolt eszköz(ök): a Tanács határozata.

A 2003/96/EK irányelv 19. cikke kizárólag ezt az intézkedést teszi lehetővé.

4. KÖLTSÉGVETÉSI KIHATÁSOK

Az intézkedés nem von maga után pénzügyi és igazgatási költségeket a Közösség szempontjából. A javaslat tehát nincs hatással a Közösség költségvetésére.

Javaslat:

A TANÁCS HATÁROZATA

a 2003/96/EK irányelv 19. cikkével összhangban Franciaország számára a Korzika megyéiben üzemanyagként használt és forgalmazott ólommentes benzinre vonatkozó kedvezményes adómérték alkalmazásának engedélyezéséről

(Csak a francia nyelvű szöveg hiteles)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre[5] és különösen annak 19. cikke (1) bekezdésére,tekintettel a Bizottság javaslatára,

mivel:

(1) A 2003/96/EK tanácsi irányelv a II. melléklettel kapcsolatban álló 18. cikke (1) bekezdésének értelmében Franciaország engedélyt kapott kedvezményes adómérték alkalmazására a korzikai benzinfogyasztásra. Az engedélyt 2006. december 31-éig adták meg.

(2) A francia hatóságok az energiatermékek adóztatásával kapcsolatban 2006. október 16-án kelt levélben kérelmezték kedvezményes adómérték alkalmazását kizárólag az üzemanyagként használt ólommentes benzinekre, egy olyan gyakorlat folytatásaként, amelyre a fenti eltérés keretében került sor, és tették mindezt az eltérés hatályvesztése előtt. A kedvezmény mértéke 1 EUR/hektoliter. Az engedélyt a 2007. január 1-jétől 2012. december 31-ig tartó időszakra kérelmezték. Korzikán a benzinkutak ólommentes benzinnel való ellátása jelentős többletköltséggel jár a kontinenshez képest, és a végfelhasználói árak hektoliterenként 4–7 euróval magasabbak a kontinensen alkalmazott áraknál.

(3) Az ólommentes benzinre vonatkozó kedvezményes adómérték még inkább egyenlő feltételeket biztosít a korzikai fogyasztók számára a kontinens fogyasztóival összehasonlítva. Az intézkedés megfelel tehát egyes regionális és kohéziós szakpolitikai célkitűzéseknek.

(4) Az adókedvezmény nem haladja meg a korzikai fogyasztók által viselt szállítási és forgalmazási többletköltségek mértékének figyelembevételéhez szükséges szintet.

(5) Az adó végleges szintje megfelel a 2003/96/EK irányelvben előírt minimum mértéknek, amely jelenleg 359 EUR/1000 l (vagy 35,90 EUR/hl). Ez akkor is igaz, ha figyelembe vesszük a TIPP a Tanács 2005. október 24-i 2005/767/EK határozatában[6] szereplő engedélyt, melynek hatásai összeadódhatnak e határozat hatásaival.

(6) Az intézkedés az alkalmazás hatálya alá tartozó megyék földrajzi távolságára és szigetjellegére, továbbá a vámtarifa-kedvezmény csekély mértékére – amely tarifa egyébként a közösségi minimum mértékhez képest igen magas – tekintettel nem ösztönöz kifejezetten az üzemanyag-beszerzés céljából történő odautazásra.

(7) Következésképpen a kérelemben szereplő intézkedés a belső piac megfelelő működésének és a tisztességes verseny biztosítása szükségességének szempontjából elfogadható, és összeegyeztethető a Közösség környezetvédelmi, energia- és közlekedési szakpolitikájával.

(8) Helyénvaló tehát – a 2003/96/EK irányelv 19. cikke (2) bekezdésének rendelkezései szerint – engedélyezni Franciaországnak, hogy 2012. december 31-ig kedvezményes adómértéket alkalmazzon a Korzikán üzemanyagként használt és forgalmazott ólommentes benzinekre.

(9) Garantálni kell, hogy Franciaországnak módjában álljon az e határozat tárgyát képező meghatározott kedvezményt a 2007. január 1. előtt hatályos jogi szabályozás tekintetében megszakítás nélkül alkalmazni, az irányelv 18. cikkében szereplő és II. mellékletével kapcsolatban álló eltéréssel összhangban. Ennélfogva a kérelmezett engedélyt 2007. január 1-jei hatállyal meg kell adni.

A KÖVETKEZŐKÉPPEN HATÁROZOTT:

1. cikk

Franciaország kedvezményes adómértéket alkalmazhat a Korzika megyéiben üzemanyagként használt és forgalmazott ólommentes benzinre.

A túlkompenzálás elkerülése érdekében a kedvezmény nem haladhatja meg a kontinentális Franciaországban felmerülő költségeken felül fellépő szállítási, raktározási és forgalmazási többletköltségeket.

A kedvezményes adómértéknek összhangban kell lennie a 2003/96/EK irányelvben előírt kötelezettségekkel és különösen a 7. cikkben előírt minimum adómértékekkel.

2. cikk

Ez a határozat 2007. január 1-jétől 2012. december 31-ig alkalmazandó.

3. cikk

Ennek a határozatnak a Francia Köztársaság a címzettje.

Kelt Brüsszelben, […]-án/-én.

a Tanács részéről

az elnök

[1] HL L 238., 2003.10.31., 51. o.

[2] Ez a költségkülönbség nem jelenik meg közvetlenül a végfelhasználói árban (a benzinkutaknál), mivel Korzikán alacsonyabb a hozzáadottérték-adó mértéke, mint a kontinensen.

[3] HL L 290., 2005.11.4., 25. o.

[4] E határozattervezet tárgyát képező kedvezmény automatikusan – a Korzikai Területi Közösségre vonatkozó egyéb határozat nélkül – alkalmazandó lenne, míg a 2005/767/EK határozat értelmében vett változtatáshoz külön határozatra lenne szükség.

[5] HL L 283., 2003.10.31., 51. o. A legutóbb a 2004/75/EK irányelvvel (HL L 157., 2004.4.30., 100. o.) módosított irányelv.

[6] HL L 290., 2005.11.4., 25. o.